Izvor: Tanjug/Vlada Republike Srbije/Slobodan Miljević

Iako su postojali jasni kriterijumi ko iz službi bezbednosti može do državnog stana koje je Vlada Srbije finansirala u Nišu i Vranju, oni su na kraju deljeni po brzini, bez rangiranja, odnosno po redosledu prijave koja je pristigla na mejl. Dok su mnogi policajci negodovali, za premijerku Srbije Anu Brnabić je to bio najbolji i najtransparentniji način da se odredi ko će dobiti stan, a novinare je pozvala da predlože bolji način rangiranja, pišu Južne vesti.

Komentarišući navode da se veliki broj građana žalio redakciji Južnih vesti na kriterijume oko dodele, premijerka je rekla da ona ne zna za to, a da je ovakav način dodele stanova omogućio mlađim ljudima da se ne ograniče širenjem porodice time što su dobili manji stan.

"Mi smo omogućili da mlađi ljudi koji su tek stupili u brak ili imaju jedno dete, mogu da šire porodice i nismo hteli da ih ograničimo dobijanjem manjeg stana. To je bila naša odluka iza koje ja stojim, davali smo ljudima da se opredele koje stanove žele. Otvorili smo da se prijave šalju elektronski da bi moglo da se iskontroliše ko se kada prijavio i da ne bi bilo nikakvih mahinacija", rekla je Brnabić u petak tokom posete Topličkom okrugu.

Ona je rekla da je ovo za nju najbolja varijanta i da nije bilo fer da ljudi dolaze i čekaju u redovima, a ovo je bio način koji je bio najtransparentniji.

"Pored toga da su se ljudi prijavili da su želeli trosoban stan, a nije bilo više trosobnih stanova, ja ne znam za druge primedbe. Niti jednu jedinu kritiku na samu proceduru dodele stanova ja nisam videla. Vi mi slobodno predložite ako imate neke pametnije kriterijume, mi ćemo biti otvoreni za prvu B fazu da ih primenimo", predložila je premijerka novinaru Južnih vesti.

Istakla je i da su tokom prve selekcije postojali uslovi konkursa za dodelu stana, pre svega da je zainteresovani pripadnik snaga bezbednosti, da se pre toga prijavio kada su BIA i nadležna ministarstva slali upite ko je zainteresovan za stanove, a onda je brzina prijave odlučila i ko će ih dobiti.

U Kraljevu će, kako kaže, već u prvoj fazi gradnje biti stanova za sve prijavljene, tako da ne postoji problem u tom smislu, uz napomenu da je nezahvalno kritikovati kriterijume koje je neko "na osnovu transparentnog pravila pokušao da primeni".

Južne vesti podsećaju da upravo policajci koji su konkurisali za stan, kako su rekli novinarima, ne misle da je to bilo transparentno, jer je pre svega bila važna brzina. Sami su čitav sistem nazvali "brzi prsti".

Tako je ispadalo da oni koji rade tek nekoliko godina dođu do stana, a oni koji su u službi i tri decenije "ostanu kratkih rukava".